ΓΡΑΠΤΗ ΕΡΩΤΗΣΗ E-2711/97 υποβολή: Cristiana Muscardini (NI), Claudio Azzolini (UPE), Elena Marinucci (PSE), Carlo Secchi (PPE), Gastone Parigi (NI), Guido Podestΰ (UPE) και Enrico Ferri (PPE) προς την Επιτροπή (1 Σεπτεμβρίου 1997)

Θέμα: Καταβολή της υπερεισφοράς όσον αφορά τις ποσοστώσεις γάλακτος

Η Επιτροπή θα γνωρίζει ασφαλώς, ότι το Περιφερειακό Διοικητικό Δικαστήριο (ΤΑR) της Λομβαρδίας ανέστειλε την έκδοση και κυκλοφορία του δελτίου του ιταλικού οργανισμού Παρέμβασης (Aima) που δημοσιεύτηκε στις 28 Ιανουαρίου 1997 και που αφορά την περίοδο 1η Απριλίου 1996 - 31 Μαρτίου 1997, κάνοντας δεκτή την προσφυγή που υπέβαλε η Διεπαρχική Ενωση Παραγωγών Γάλακτος και η Επαρχιακή Ενωση Αγροτών του Milano και του Lodi. Η προσφυγή υποστήριζε ότι το εν λόγω δελτίο ήταν παράνομο, τόσο λόγω των παροραμάτων που περιείχε όσο και λόγω της παράλειψης να περιλάβει συμβάσεις ενοικίασης και/ή πώλησης ποσοστώσεων γάλακτος, που είχαν συναφθεί σύμφωνα με τους τύπους.

Η Επιτροπή θα γνωρίζει, επίσης, ότι η ιταλική κυβέρνηση συνέστησε μιά επιτροπή έρευνας της Οικονομικής Αστυνομίας (Guardia de Finanza) και αποφάσισε να αναβάλει ώς τις 30 Σεπτεμβρίου 1997 τη λήξη της προθεσμίας για την καταβολή της υπερεισφοράς, που αρχικά είχε οριστεί στις 30 Σεπτεμβρίου 1996 και στη συνέχεια στις 30 Ιουνίου 1997.

1. Δεν θεωρεί η Επιτροπή ότι οι αποφάσεις αυτές, προκειμένου να δοθεί στην Επιτροπή Ερευνας τη δυνατότητα να ολοκληρώσει τις εργασίες της, έχουν ζημιώσει τους παραγωγούς εκείνους από τους οποίους κρατήθηκε ολόκληρο το ποσόν της υπερεισφοράς πριν ένα χρόνο;

2. Δεν θεωρεί ότι η άνιση αυτή μεταχείριση ταράσσει την ισορροπία μεταξύ των παραγωγών, με αρνητικές συνέπειες για την οικονομία των εκμεταλλεύσεων και σημαντικές επιπτώσεις για την ανταγωνιστικότητα και τον ανταγωνισμό;

3. Δεν θεωρεί, ως εκ τούτου, ότι είναι δίκαιο να επιστραφούν στους παραγωγούς αυτούς, τα ποσά που παρακρατήθηκαν προληπτικά, αυξημένα κατά το ποσοστό της υποτίμησης και των σχετικών επιτοκίων, ενόσο αναμένονται τα συμπεράσμα της κυβερνητικής έρευνας;

Απάντηση του κ. Fischler εξ ονόματος της Επιτροπής (8 Οκτωβρίου 1997)

1. Το νομοθετικό διάταγμα αριθ. 118 της 7ης Μαΐου 1997, με τη μορφή που έχει μετά τις τροποποιήσεις που έγιναν με το νόμο αριθ. 204 της 3ης Ιουλίου 1997, παρατείνει έως τις 30 Σεπτεμβρίου 1997 την προθεσμία για την καταβολή από τους αγοραστές του υπολοίπου της συμπληρωματικής εισφοράς που οφειλόταν για την περίοδο 1995-1996.

Η διάταξη αυτή δεν επηρεάζει την κράτηση ποσού από τους παραγωγούς, ως προκαταβολή επί της οφειλομένης εισφοράς, σε περιπτώσεις υπέρβασης της ατομικής ποσότητας αναφοράς της τρέχουσας περιόδου εμπορίας, σύμφωνα με τις διατάξεις του νόμου αριθ. 468/92 και του κανονισμού ΕΚ αριθ. 3950/92 που θεσπίζει συμπληρωματική εισφορά στον τομέα του γάλακτος και των γαλακτοκομικών προϊόντων ((ΕΕ L 405 της 31.12.1992 )). Σύμφωνα με τις πληροφορίες που διαθέτει η Επιτροπή, τα ποσά αυτά κρατούνταν συστηματικά ή καταβάλλονταν ως εγγύηση στους παραγωγούς είτε ως κράτηση από την πληρωμή γάλακτος είτε με τη σύσταση τραπεζικής εγγύησης.

2. Για τους λόγους που αναφέρονται ανωτέρω, η Επιτροπή δεν θεωρεί ότι έγινε διακριτική μεταχείριση των παραγωγών.

3. Πριν από την έναρξη ισχύος των διατάξεων παρέκκλισης, τα ποσά που κατέβαλαν οι αγοραστές ήταν της τάξεως του 20% του συνολικού οφειλομένου ποσού, μετά την εθνική αντιστάθμιση που πραγματοποιήθηκε τον Δεκέμβριο του 1996. Τα ποσά αυτά που καταβλήθηκαν αφορούν ποσά εισφοράς μη αμφισβητούμενα από τους αγοραστές, για τα οποία δεν έχει γίνει καμία προσφυγή. Η Επιτροπή δεν βλέπει να υπάρχει καμία δικαιολογία για την προληπτική επιστροφή αυτών των ποσών.

Η Επιτροπή θα ήθελε να προσθέσει ότι, αν και λυπάται για την καθυστέρηση της διαδικασίας οριστικής κάλυψης της οφειλόμενης εισφοράς για τις περιόδους 1995 - 1996 και 1996-1997, εκτιμά ότι οι εργασίες της επιτροπής έρευνας θα επιτρέψουν στο εξής την αποφυγή προβλημάτων στην έκδοση των δελτίων στα οποία αναφέρονται τα Αξιότιμα Μέλη του Ευρωπαϊκού Κοινοβουλίου.